قوبا خانلیغیندا صنعتکارلیق یوکسک اینکیشاف ائتمیشدی. صنعتکارلیغین ان چوخ اینکیشاف ائتمیش ساحه‌سی توخوجولوق ایدی. خانلیق اراضیسینده قویونچولوغون اینکیشاف ائتمه‌سی توخوجولوغون اینکیشافی اۆچون الوئریشلی زمین یارادیردی. روس سیاحی م.ف.بیبئرشتئین قوبا خانلیغی‌نین قویونچولوق اۆچون چوخ اینکیشافلی اولدوغونو قئید ائده‌رک یازیردی: «قوبا خانلیغیندا قویونلاری یایدا داغلاردا، قیشدا دوزنلیکلرده اوتارماق مومکوندور. قیشدا بو یئرلر و دنیزین هنده‌وری چوخلو قویون سورولری ایله دولو اولوردولار.» پ.ق.بوُتکوْو قوبا خانلیغیندا قویونچولوقلا یاناشی پامبیقچیلیغین دا یاییلدیغینی یازاراق بورادا پامبیقلا قویون یونوندان ائوده ایشلتمک و ساتیش اۆچون ماهوت، خالی، خالچا همچین پامبیق پارچالار توخوندوغونو قئید ائدیردی. دربند شهری پامبیق، یون هابئله ایپک پارچالارین توخوندوغو مرکز ایدی.